ananddey/assamese-wiki-corpus huggingface dataset:
কোচ হাজো

কোচ হাজো (১৫৮১ - ১৬১৬) কোচ ৰাজবংশৰ ৰজা ৰঘুদেৱ আৰু তেওঁৰ পুত্ৰ পৰীক্ষিত নাৰায়ণৰ ৰাজ্য আছিল। এই ৰাজ্যৰ সীমা ব্ৰহ্মপুত্ৰ নদৰ উত্তৰে পশ্চিমে সোণকোষ নদীৰ পৰা পূবে ভাৰেলী নদী পৰ্যন্ত বিস্তৃত আছিল। কমতা ৰাজ্যৰ বিভাজনৰ পিছত এই ৰাজ্য গঠন কৰা হৈছিল। কমতা ৰাজ্য মধ্যযুগত কোচ ৰজা নৰনাৰায়ণৰ শাসনৰ অধীনত আছিল। সোণকোষ নদীয়ে নৱগঠিত দুইখন ৰাজ্যৰ সীমা নিৰ্ধাৰণ কৰিছিল। বৰ্তমান সময়ত সোণকোষ নদী অসম আৰু পশ্চিম বংগ ৰাজ্যৰ প্ৰাকৃতিক সীমা। কমতা ৰাজৰ পশ্চিম অংশ কোচ বিহাৰ আৰু পূব অংশ কোচ হাজো ৰাজ্য হিচাপে দুই অংশত বিভাজিত হৈছিল। হাজো নাম কোচ ৰাজবংশৰ এগৰাকী প্ৰাচীন প্ৰতাপী ৰজা হাজোৰ নামেৰে ৰখা হৈছিল। তেওঁ বৰ্তমান বাংলাদেশৰ ৰংপুৰ জিলা আৰু অসমৰ কিছু অংশত শাসন কৰিছিল বুলি জনা যায়।

তথ্য উৎস

শ্ৰেণী:পুৰণি আৰু মধ্যযুগীয় অসম
দালাই লামা

দালাই লামা বৌদ্ধসকলৰ এটা প্ৰধান সম্প্ৰদায় ডেগ-লুগছ-পাৰ (Dge-Lugs-Pa) মুখ্য ব্যক্তি। অতি প্ৰভাৱশালী এই সম্প্ৰদায়টোৰ নেতা হিচাপে দালাই লামাও যথেষ্ট ক্ষমতাসম্পন্ন আছিল। ১৯৫৯ চনলৈকে দালাই লামা আছিল তিব্বতীসকলৰ প্ৰধান শাসনকৰ্তা আৰু ধৰ্মযাজক।

উদ্ধৃতি

যদি তুমি আন মানুহ সুখী হোৱাটো বিচৰা, তেন্তে কৰুণাৰ অনুশীলন কৰিবা। যদি তুমি নিজে সুখী হ'বলৈ বিচৰা তেন্তে কৰুণাৰ অনুশীলন কৰিবা।
মোৰ ধৰ্মটো হ’ল নিচেই সৰল; মোৰ ধৰ্ম হ’ল পৰোপকাৰ৷
ধৈৰ্য পৰীক্ষাৰ বাবে শত্ৰুৰ আৱশ্যক৷ শত্ৰুৰ কাৰ্যকলাপ অবিহনে ধৈৰ্য আৰু সহিষ্ণুতাৰ কোনো কাম নাই৷ বন্ধুৱে আমাক সাধাৰণতে পৰীক্ষা কৰি নাচায় বা ধৈৰ্য ধৰাৰ বাবে সুযোগ নিদিয়ে৷ কেৱল শত্ৰুৱেহে দিয়ে৷
প্ৰেম আৰু মমতা আৱশ্যকীয় বস্তু, বিলাসীতা নহয়। তাৰ অবিহনে মানৱতা জীয়াই থাকিব নোৱাৰে।
মনত ৰাখিব যে শ্ৰেষ্ঠ সম্পৰ্ক হ’ল সেই সম্পৰ্ক য’ত আপোনাৰ ইজনে সিজনৰ প্ৰতি থকা প্ৰেমে ইজনে সিজনৰ প্ৰতি থকা প্ৰয়োজনীয়তাক অতিক্ৰম কৰে।
কেৱল প্ৰাৰ্থনাৰে নহয়, প্ৰতিদিনৰ জীৱনত আমি আনক সহায় কৰা উচিত৷
মই হিন্দু , জৈন,খ্ৰীষ্ট্ৰিয়ান ধৰ্মৰ পবিত্ৰ স্থানবোৰলৈ গৈ সেই ধৰ্মৰ জ্ঞানী লোকৰ লগত ভাৱ বিনিময় কৰিছিলো। মই জানি সুখী হৈছিলো যে সকলো ধৰ্মতে বহুত কথাই মিল আছে।
তিব্বত চৰকাৰৰ মুৰব্বী হিচাবে মই ক'ব খোজো যে ১৯৫০ চনৰ ৭অক্টোবৰত যি ঘটনা ঘটিছিল, সেয়া মোৰ দেশৰ বিৰুদ্ধে সন্দেহাতীতভাবে চীনাসকলৰ আক্ৰমণ আছিল।
তিব্বত চৰকাৰে ৰাষ্ট্ৰসংঘৰ সহায় বিচাৰি আবেদন জনাইছিল। তিব্বতীয় সোৰ পৰাজয় আৰু বহুত চেষ্টা কৰিও ৰাষ্ট্ৰসংঘৰ সহায় নোপোৱাত আমি পিকিঙলৈ এটা প্ৰতিনিধি দল পঠাবলৈ বাধ্য হৈছিলো। ১৯৫১ চনৰ ২৩ মে'ৰ দিনা প্ৰতিনিধি লাটোৱে পৰিস্থিতিত পৰিহে সোতৰ দফীয়া চুক্তিখনত স্বাক্ষৰ কৰিবলৈ বাধ্য হৈছিল।

লগতে চাওক

ছিড্‌নি স্মিথ

উৎস

বাহ্যিক সংযোগ

শ্ৰেণী:ধৰ্ম প্ৰচাৰক
শ্ৰেণী:শান্তিৰ ন'বেল বঁটা বিজয়ী
শ্ৰেণী:জীৱিত ব্যক্তি
লভিতা

লভিতা জ্যোতিপ্ৰসাদ আগৰৱালা ৰচিত এখন বাস্তৱভিত্তিক নাটক। "এই নাটকত অসমৰ জনসাধাৰণৰ ওপৰত বিয়াল্লিছ চনৰ বিপ্লৱ আৰু অসমৰ ওপৰেদি যোৱা দ্বিতীয় মহাসমৰৰ ঢৌৱে কেনেদৰে প্ৰতিক্ৰিয়া কৰিছিল তাকেই বাস্তৱিক চিত্ৰ আঁকি দেখুৱাব খোজা হৈছে। এই নাটক কোনো ৰাজনৈতিক মতবাদ সমৰ্থন কৰি লিখা হোৱা নাই। যি যি ৰাজনৈতিক দলৰ কাৰ্য্যত যোগ দি অসমীয়াই নিজৰ চৰিত্ৰ প্ৰকাশ কৰিছে সেই সেই ৰাজনৈতিক দলৰ কাৰ্য্যৰ ঘটনাৱলীৰ ইয়াত সমাৱেশ হৈছে।" (পাতনি) ১৯৪৭ চনত ডিব্ৰুগড়ত ড্ৰেমাটিক আৰ্ট প্লেয়াৰ্ছৰ দ্বাৰা এই নাটকখন প্ৰথম মঞ্চায়ন কৰা হয়।
সাজু হ, সাজু হ, নৱ জোৱান!সাজু হ, সাজু হ, নৱ জোৱান!তই কৰিব লাগিব অগ্নিস্নান। (পৃঃ১৯)
মৰণৰ ভয় দেখুৱাবলৈ আহিছা? আজিৰ ছোৱালীয়ে ভয় নাখায় চাহাব। গোটেই বৃটিছ্ গৱৰ্ণমেণ্টৰ বন্দুক, বৰতোপ আনিলেও চাহাব এই ভেটিৰ পৰা এক খোজে আঁতৰ কৰিব নোৱাৰা জীয়াই থাকো মানে। মোৰ ভেটি, মোৰ ঘৰ, মোৰ মাটি, মোৰ দেশ—ইয়াত মোৰ মাতিবৰ অধিকাৰ আছে।
কৰ্ত্তব্য- কৰ্ত্তব্য কৰিছা? এটা বিচাৰ নোহোৱা শত্ৰুৰ আক্ৰমণত তৎ নাপাই পগলা হোৱা এটা গৱৰ্মেণ্টৰ পৰা পোছাক এটা আৰু পইচা কিছু পায়েই ৰাইজৰ হৈ ৰাইজকে গৰকিব খুজিছা? তোমালোকে এনে বিলাই-বিপত্তিবোৰৰ বাবে গৱৰ্মেণ্টক ধৰিব নোৱাৰা? যদি মানুহ গাঁও এৰি যাবই লাগে, তেন্তে আন ঠাই ক’লৈ যাব -- ক’ত থাকিব -- তাত ঘৰ কৰিবলৈ, সকলো ঠিকঠাক কৰি ল’বলৈ কিয় গৱৰ্মেণ্টে সকলো সুবিধা কৰি নিদিব?
(লে: বৰুৱা) ধন্য আপোনালোক, আপোনালোকৰ অসমীয়া নাম সাৰ্থক, বুজিলোঁ৷ আপোনালোকৰ আত্মা এতিয়াও বৃটিছে জয় কৰিব পৰা নাই৷ সেই কাৰণেই আজি মাতৃভূমিৰ আহ্বানত সাৰ পাই উঠিছে৷ ( হাতৰ নিছান মুকলি কৰি) এইখন আমাৰ তিৰঙ্গা নিছান৷এই পতাকা ভাৰতৰ গাঁৱে গাঁৱে, চহৰে চহৰে উৰিছে৷ এয়ে আমাৰ মুক্তি পতাকা৷ এয়ে আমাৰ বিজয়ী পতাকা৷আহক সৈনিকসকল, আজি ভাৰতৰ মুক্তি-মন্ত্ৰত দীক্ষা লোৱা, নতুন মানুহ আপোনালো, আহক এই নিছানৰ তলত থিয় হৈ গাওক,--“ঝাণ্ডা উঁচা ৰহে হামাৰা-----’’

উত্‍স

Category:অসমীয়া নাটক
মহাকবি গিৰীশচন্দ্ৰ

মহাকবি গিৰীশচন্দ্ৰ ১৯৫৬ চনৰ মধু বসু পৰিচালিত বঙালী ভাষাৰ এখন ভাৰতীয় জীৱনীমূলক নাট্যধৰ্মী ছবি। কবি আৰু নাট্যকাৰ গিৰীশচন্দ্ৰ ঘোষৰ জীৱনীৰ আধাৰত ছবিখন নিৰ্মাণ কৰা হৈছে। নাম ভূমিকাত অভিনয় কৰিছে পাহাৰী সান্যালে। আন আন গুৰুত্বপূৰ্ণ চৰিত্ৰত আছে অসিতবৰণ, অহীন্দ্ৰ চৌধুৰী, গুৰুদাস বন্দ্যোপাধ্যায়, সন্ধ্যাৰাণী আৰু মলিনা দেৱী। ১৯৫৬ চনৰ ১ জুনত কালিকা ফিল্মছ প্ৰাইভেট লিমিটেডৰ বেনাৰত ছবিখন মুক্তি পায়। চতুৰ্থ ৰাষ্ট্ৰীয় চলচ্চিত্ৰ বঁটাত মহাকবি গিৰিশচন্দ্ৰই বঙালী ভাষা শিতানত শ্ৰেষ্ঠ পূৰ্ণদৈৰ্ঘ্যৰ চলচ্চিত্ৰৰ চাৰ্টিফিকেট অফ মেৰিট লাভ কৰে।

অভিনয় শিল্পী

পাহাড়ী সান্যাল – (গিৰিশচন্দ্ৰ ঘোষ)
অসিত বৰণ
অহীন্দ্ৰ চৌধুৰী
গুৰুদাস বন্দ্যোপাধ্যায় (ঠাকুৰ ৰামকৃষ্ণ)
সন্ধ্যাৰাণী (বিনোদিনী)
মলিনা দেৱী (গিৰিশৰ বায়েক)
ভাৰতী দেবী (সুৰত)
জহৰ ৰায়
অনুপ কুমাৰ
সবিতাব্ৰত দত্ত
নীতিশ মুখোপাধ্যায়
সন্তোষ সিংহ
মিহিৰ ভট্টাচাৰ্য
উৎপল দত্ত
অবিনাশ দাস
দেৱেন বন্দ্যোপাধ্যায়
শ্ৰীপতি
নিৰ্ম্মল
আদিত্য
সৌৰিন
শিৱকালী
গংগাপদ বসু
অজিত প্ৰকাশ
বিনয়
সজল কুমাৰ
শোভা সেন
তপতী ঘোষ

সংগীত

ছবিখনৰ সংগীত ৰচনা কৰিছে অনিল বাগচীয়ে। গীত ৰচনা গিৰীশচন্দ্ৰ ঘোষ আৰু শ্যামল গুপ্তৰ। গীত কণ্ঠদান কৰিছে গীতা দত্ত, ধনঞ্জয় ভট্টাচাৰ্য, উৎপলা সেন, মৃণাল চক্ৰৱৰ্তী, অঞ্জু আৰু ছবি বন্দোপাধ্যায়ে।

বঁটা

৪ৰ্থ ৰাষ্ট্ৰীয় চলচ্চিত্ৰ বঁটা (১৯৫৬)
শ্ৰেষ্ঠ বঙালী পূৰ্ণদৈৰ্ঘ্য ছবি (চাৰ্টিফিকেট অফ মেৰিট)

তথ্যউৎস

বাহ্যিক সংযোগ

শ্ৰেণী:১৯৫৬ বৰ্ষৰ চলচ্চিত্ৰ
শ্ৰেণী:বঙালী চলচ্চিত্ৰ
শ্ৰেণী:শ্ৰেষ্ঠ বঙালী পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
পঞ্জাবৰ লোক-সংগীত

পঞ্জাবী লোক-সংগীত (পঞ্জাবী: پنجابی لوک موسیقی, পঞ্জাবী: ਪੰਜਾਬੀ ਲੋਕ ਸੰਗੀਤ) হৈছে ভাৰতীয় উপমহাদেশৰ পঞ্জাব অঞ্চলৰ পৰম্পৰাগত বাদ্যযন্ত্ৰৰ সৈতে পৰিবেশন কৰা পৰম্পৰাগত সংগীত। জন্মৰ সময়ৰ পৰা আনন্দ আৰু দুখৰ বিভিন্ন পৰ্যায়ৰ মাজেৰে মৃত্যুলৈকে এই সংগীতৰ এক বৃহৎ সম্ভাৰ পোৱা যায়। ভৌগোলিক অৱস্থানৰ দিশৰ পৰা ভাৰতৰ প্ৰৱেশদ্বাৰ স্বৰূপ পঞ্জাবৰ লোক-সংগীতত পৰম্পৰাৰ লগতে, পঞ্জাবী সকলৰ কঠোৰ পৰিশ্ৰমী স্বভাৱ, সাহস আৰু অন্যান্য বহুতো বিষয়ৰ প্ৰতিফলন পৰিলক্ষিত হয়। বহু উপ-অঞ্চল থকা বৃহৎ অঞ্চলৰ বাবে লোকসংগীতত ভাষিক সামান্য পাৰ্থক্য আছে যদিও একে অনুভূতিৰ আমন্ত্ৰণ ঘটে। উপ-অঞ্চল মালৱা, দোৱাবা, মাঝা, পোথোহৰ আৰু পাহাৰীয়া অঞ্চলত অসংখ্য লোকগীত আছে। পঞ্জাবী সংগীত ভাংৰা হৈছে পঞ্জাবী প্ৰব্ৰজনকাৰীসকলে ব্ৰিটেইনত উদ্ভাৱন কৰা পঞ্জাবী আধুনিক সংগীতৰ এটা ধাৰা।

সংগীত শৈলীৰ সাধাৰণ বৈশিষ্ট্য

ছন্দ

পাঞ্জাবী লোক-সংগীতৰ ছন্দ অতি সৰল। ভাংৰা সংগীতৰ ছন্দৰ দৰে লোকসংগীতৰ ছন্দবোৰ জটিল নহয়।

সুৰ

হীৰ আৰু মিৰ্জাৰ দৰে কিছুমান লোকগীত পৰম্পৰাগত ৰচনা ব্যৱহাৰ কৰি গোৱা হয়। সংগীতজ্ঞতাৰ অভাৱৰ বাবে পাঞ্জাবী লোক-সংগীতৰ ধাৰাটোত গীতৰ কথা নতুন হয় যদিও শ শ বছৰৰ আগতে সৃষ্টি কৰা সুৰসমূহেই পুনৰ ব্যৱহাৰ কৰিবলৈ বাধ্য।

লোক-সংগীত

পঞ্জাবত জন্ম, বিবাহ, অন্ত্যেষ্টিক্ৰিয়া, মৃত্যু, প্ৰেম, বিচ্ছেদ, সৌন্দৰ্য্য, সামাজিক আৰু অৰ্থনৈতিক অৱস্থা, গাঁৱৰ জীৱনশৈলী, খাদ্য, প্ৰকৃতি, সাহস, লোককথা আৰু কিংবদন্তি, লোক-ৰোমাঞ্চ, পৰম্পৰাগত-ঐতিহাসিক বীৰ, উৎসৱ-পাৰ্বন আদি বহুতো বিষয়বস্তুৰ লোকগীত আছে। ঘোৰহিয়ান, বলিয়ান, টাপ্পে, চিথনিয়ান, ছাণ্ড, হেয়াৰা, ল'ৰিয়ান আদি ৰাজা ৰছালু, জগ্গা জাট, ভগৎ সিং, উধাম সিং, সুচা ছুৰমা আৰু জেওনা মৰ্হৰ দৰে পঞ্জাবী বীৰসকলৰ গুণানুকীৰ্তন কৰা হয়।

ধাৰ্মিক

পূজা, ধৰ্মীয় অনুষ্ঠান আৰু উৎসৱত পৰিবেনিত লোকগীতে ধৰ্মীয় অনুভূতিক প্ৰতিনিধিত্ব কৰে।

শিখ ধৰ্ম সংগীতৰ সৈতে ওতঃপ্ৰোতভাৱে জড়িত। ষষ্ঠ শিখ গুৰু, গুৰু হৰগোবিন্দে সাধাৰণতে দুটা লোকবাদ্য ঢাদ আৰু সাৰংগী ব্যৱহাৰ কৰি গুৰবাণী, শ্লোক আৰু অন্যান্য লোকশৈলী গাবলৈ ধাদি নামৰ গায়কসকলক প্ৰতিষ্ঠা কৰিছিল।

ইছলামৰ দৰে আন ধৰ্মীয় লোকগীত কাৱালী, নাট আৰু হামদ আৰু হিন্দু ধৰ্মৰ ভজন আৰু পঞ্জাবীত পাঞ্জাবী গীত পৰিবেশন কৰা হয়।

বাদ্যযন্ত্ৰ

পাঞ্জাবী গায়কসকলে ঢোল, টুম্বি, ধদ, সাৰংগী, ঘৰা, গাগৰ, চিম্‌টা, বা আলগোজ, একতাৰা, বুগচু, ছাইনি, কাইঞ্চি, ছাপ, কাটো আদি পৰম্পৰাগত বাদ্যযন্ত্ৰৰ সৈতে গীত পৰিবেশন কৰে।

তথ্য সংগ্ৰহ

শ্ৰেণী:ভাৰতৰ সংস্কৃতি
শ্ৰেণী:লোক-সংস্কৃতি
শ্ৰেণী:লোকগীত
অসমৰ ৰাজ্যিক প্ৰতীকসমূহ

অসম চৰকাৰৰ দ্বাৰা স্বীকৃতীপ্ৰাপ্ত চৰকাৰী প্ৰতীকসমূহ তলত উল্লেখ কৰা হ’ল:-
]]ত অসমৰ অৱস্থিতি
]]

শ্ৰেণীসমূহ
অসমীয়া নাম
ইংৰাজী নাম
প্ৰতীক
জাতীয় সংগীত
অ’ মোৰ আপোনাৰ দেশ
O my dearest country

জাতীয় শ্লোগান
জয় আই অসম
Hail mother Assam

ৰাজ্যিক মোহৰ
অসম চৰকাৰ
Government of Assam

ৰাজ্যিক ভাষা
অসমীয়া
Assamese language

ৰাজ্যিক সাহিত্য সভা
অসম সাহিত্য সভা
Asam Sahitya Sabha

জাতীয় উৎসৱ
বিহু
Bihu

জাতীয় নৃত্য
বিহু নৃত্য
Bihu dance

জাতীয় ফুল
কপৌ ফুল
Foxtail Orchids

জাতীয় গছ
হোলোং
Dipterocarpus macrocarpus

জাতীয় জন্তু
এশিঙীয়া গঁড়
One-horned rhinoceros

জাতীয় পক্ষী
দেওহাঁহ
White-winged Wood Duck

জাতীয় ফল
কাজিনেমু
Kaji Nemu

বাহ্যিক সংযোগ

শ্ৰেণী:অসম সম্পৰ্কীয় তালিকা
*
শ্ৰেণী:অসম চৰকাৰ
টাই-আহোম লিপি

লিক টাই-আহোম বা অসমাখৰ হ'ল এক প্ৰকাৰৰ লিপি যাক টাই-আহোম ভাষাত ব্যৱহাৰ কৰা হয়। এই লিপি টাই-আহোম জনগোষ্ঠীয়ে ব্যৱহাৰ কৰে। অসমৰ বুৰঞ্জী সমূহ এই লিপিত লিখা হৈছিল।

ইতিহাস

টাই-আহোম লিপি চীনদেশৰ টাই নোৱা সকলৰ লিপিৰ পৰা উৎপত্তি হোৱা বুলি বিশেষজ্ঞ সকলে মত প্ৰকাশ কৰে। নোৱা লিপিৰ সৈতে টাই-আহোম লিপিৰ যথেষ্ট সাদৃশ্যত আছে। পাছত চীনৰ চৰকাৰে ইয়াক উন্নত কৰাত ই দেখাত টাই-আহোম লিপিতকৈ অলপ বেলেগ হৈ পৰে যদিও প্ৰাচীন পুথি বোৰত ব্যৱহাৰ হোৱা লিপি সমূহ প্ৰায় একে হয়। এই ভাষাৰ পৌৰাণিক পুথি সমূহ টাই-আহোম ভাষাত লিখা সাঁচিপাতৰ পুথি। টাই-আহোম ভাষা উৎপত্তি মূল কাৰণ আছিল টাই-আহোমসকলে চীনৰ দেহ'ঙ টাই আৰু চিংফৌ স্বায়ত্ব প্ৰান্ত অঞ্চল (পূৰ্বৰ পূব মু'ঙ মাও) এৰি ব্ৰহ্মপুত্ৰ উপত্যকালৈ অহা। এই ভাষাৰ ব্যৱহাৰৰ বাবে প্ৰিণ্ট ফণ্ট নিৰ্মাণ কৰা হল। এই ফণ্টক টাই-আহোম-অসমীয়া-ইংৰাজী শব্দকোষত ব্যৱহাৰ কৰা হয়।

অনুবাদ

প্ৰাৰম্ভিক প্ৰচেষ্টা

টাই-আহোম পুথি সমূহৰ অনুবাদৰ প্ৰাৰম্ভিক প্ৰচেষ্টা ১৯শ শতিকাৰ সময়ত ব্ৰিটিছ বিষয়া এছ. এণ্ডল আৰু ই. এ. গেইট দ্ৱাৰা গোলাপ চন্দ্ৰ বৰুৱাৰ দ্বাৰা হৈছিল।

আধুনিক অনুবাদ প্ৰযুক্তি

আধুনিক অনুবাদৰ প্ৰচেষ্টা ২০ আৰু ২১ শতিকাত পুনৰ আৰম্ভ হয়। এই অনুবাদত টাই-আহোম-অসমীয়া অভিধান, বুৰঞ্জী, আৰু অন্যান্য ঐতিহাসিক গ্ৰন্থসমূহত পোৱা তথ্যৰ ওপৰত ভিত্তি কৰা হয়। ই-অভিলেখ সংৰক্ষণৰ প্ৰচেষ্টাত ব্ৰিটিছ লাইব্ৰেৰীৰ Endangered Archives Programme (EAP373) উদ্যোগে ২০০৮-২০১০ সময়সীমাত টাই-আহোম পান্ডুলিপি ডিজিটেলাইজ কৰাত গুৰুত্বপূৰ্ণ ভূমিকা গ্ৰহণ কৰে। এই উদ্যোগত প্ৰায় ৭৩৫টা পান্ডুলিপি ডিজিটেল ৰূপত সংৰক্ষণ কৰা হয়, যাৰ ভিতৰত টাই-আহোম ভাষাত লিখা ৰাজনৈতিক, ধৰ্মীয়, আৰু সামাজিক ঘটনাৰ বিৱৰণ পোৱা যায়।

লিপিৰ বিশেষত্ব

অধিকাংশ অবুগীদাচীয় (abugidasic) লিপিৰ দৰে টাই-আহোম লিপিৰ প্ৰতিটো আখৰত /a/ নিহিত স্বৰ থাকে। অন্য স্বৰ সমূহক বিশেষণৰ প্ৰয়োগ কৰি সূচায় বিশেষণৰ সো বাওঁ ওপৰ তলত দেখা যায় যদিও ৰাগৰ তথ্য লিপিত দেখা নাযায়।

অন্য টাই সকলৰ লিপিৰ দৰে টাই-আহোম লিপিৰ দুটামান টাই বিশেষত্ব হ'ল :
প্ৰসঙ্গ ক্ৰিয়া উপসৰ্গ শব্দ ক্ৰম

যেতিয়া টাই-আহোম ভাষা কোৱা বা লিখা যায় তেতিয়া কিছুমান কথা ব্যাখ্যাৰ ওপৰত নিৰ্ভৰ কৰে। ক্ৰিয়াৰ কাল নাথাকে আৰু সংজ্ঞাত বহুবচন নাথাকে। সময়ৰ বিষয়ে ক্ৰিয়া,ক্ৰিয়াৰ আগত থকা সহায়ক বা ক্ৰিয়াৰ শৃঙ্খলাৰ দ্বাৰা জানিব পৰা যায়। টাই-আহোম লিপি যথেষ্ট জটিল হয় কাৰণ লিপিত স্বৰ ৰাগৰ বিষয়ে উল্লেখ নাথাকে আৰু এটা ব্যঞ্জন বৰ্ণ এটা শব্দত কেবল এবাৰেই লিখিব পৰা যায়।
অন্য স্বৰবৰ্ণবোৰ চিহ্ন (diacritic) যোগে দেখুওৱা হয়, যি ব্যঞ্জনৰ ওপৰ, তলত, বাওঁফালে বা সোঁফালে লিখা হয়।

লিপিটোৱে স্বৰভাৱৰ সৈতে ভাষাত থকা স্বৰধ্বনিৰ পৰা পৃথকভাৱে টোন ধ্বনি সূচায় নোৱাৰে।

চিহ্নসমূহ

+ চিহ্ন আৰু যতিচিহ্ন
ক্ষুদ্ৰ অংশ বিভাজক অংশ বিভাজক অনুচ্ছেদ বিভাজক বিস্ময়বোধক চিহ্ন
𑜼 𑜽 𑜾 𑜿

সংখ্যা

আহোম লিপিত নিজস্ব সংখ্যাসমূহ আছে:

+ আহোম সংখ্যা
০ ১ ২ ৩ ৪ ৫ ৬ ৭ ৮ ৯ ১০ ২০
𑜰 𑜱 𑜲 𑜳 𑜴 𑜵 𑜶 𑜷 𑜸 𑜹 𑜺 𑜻

ইউনিক’ড

২০১৫ চনৰ জুন মাহত টাই-আহোম লিপিক ইউনিক’ডৰ ৮.০ সংস্কৰণৰ যোগেদি অন্তৰ্ভুক্ত কৰা হয়।

টাই-আহোম লিপিৰ ইউনিক’ড ব্লক হৈছে U+11700– U+1173F:

তথ্য সংগ্ৰহ

উৎস প্ৰসংগ

বাহ্যিক সংযোগ

ইংৰাজীৰ পৰা টাই-আহোমলৈ অনলাইন অভিধান - গ্ল'চবে
Ahom at Omniglot.com -- A guide to writing systems

শ্ৰেণী:লিপি
শ্ৰেণী:টাই-আহোম সাহিত্য
শ্ৰেণী:টাই-আহোম ভাষা
শ্ৰেণী:অসমৰ ভাষা আৰু লিপি
শ্ৰেণী:আহোম বৰ্ণমালা
আৰভিং বিবাৰ

আৰভিং বিবাৰ (; ১৯০৯–১৯৯১) তেখেত এজন আমেৰিকান মনোবিশ্লেষক আছিল, তেওঁৰ অধ্যয়ন সমকামিতা: পুৰুষ সমকামীৰ এক মনোবিশ্লেষণাত্মক অধ্যয়ন (১৯৬২)ৰ বাবে বেছিকৈ পৰিচিত, য'ত বিবাৰে এই স্থিতি গ্ৰহণ কৰিছিল যে সমকামিতা এটা অৰ্জিত বৈশিষ্ট্য। লিয়নেল অভেচি আৰু চাৰ্লছ ছ’কাৰাইডছৰ সৈতে বিবাৰ আছিল আমেৰিকাৰ অন্যতম প্ৰভাৱশালী মনোবিশ্লেষক যিয়ে সমকামী পুৰুষক সফলতাৰে চিকিৎসা কৰিব পাৰি বুলি ধাৰণা কৰিছিল। ১৯৬২ চনত বিবাৰৰ গ্ৰন্থ হোমোচেক্সুৱেলিটি: এ চাইকোএনালাইটিক ষ্টাডি অৱ মেল হোম’চেক্সুৱেলছ ১৯৪৮ চনত পুৰুষৰ যৌন আচৰণৰ ওপৰত কিনছে ৰিপ’ৰ্টৰ প্ৰতি সঁহাৰি জনাইছিল। ১৯৭৩ চনত ডি এছ এম-IIIৰ পৰা সমকামিতাক আঁতৰোৱালৈকে ই সমকামিতাৰ ওপৰত অগ্ৰণী অধ্যয়ন হৈয়েই আছিল।

১৯৭০ চনত ছান ফ্ৰান্সিস্কোত আমেৰিকান চাইকিয়াট্ৰিক এছ’চিয়েশ্যনৰ এখন বৈঠকত অংশগ্ৰহণ কৰে বিবাৰে, য’ত গে লিবাৰেচন ফ্ৰণ্টৰ সদস্যসকলে প্ৰতিবাদ সাব্যস্ত কৰে। ছ'কাৰিডেছৰ মতে, বিবাৰে অনুভৱ কৰিছিল যে তেওঁ "এই মানুহবোৰক সহায় কৰিবলৈ এই সকলো বছৰ কাম কৰি আহিছে", "এই কামটো অতি কঠোৰভাৱে লৈছিল।" ১৯৭৩ চনত, সেই বছৰতে আমেৰিকান চাইকিয়াট্ৰিক এছ’চিয়েশ্যনে সমকামিতাক মানসিক বিকাৰৰ তালিকাৰ পৰা আঁতৰাই পেলাইছিল, বিবাৰে এজন সাক্ষাৎকাৰ গ্ৰহণকাৰীক কৈছিল যে “সমকামী হ’ল এনে এজন ব্যক্তি যাৰ বিষমযৌন কাৰ্য্য পংগু, পলিঅ’ৰ বলি হোৱা ব্যক্তিৰ ভৰিৰ দৰে।”

বিবাৰে হাংগেৰীৰ শিশু চিকিৎসক এছ লিণ্ডনাৰৰ এখন গৱেষণা পত্ৰৰ ইংৰাজীলৈ আংশিক অনুবাদৰ ব্যৱস্থা কৰিছিল, যিয়ে চুহি খোৱাৰ পদ্ধতিগত অধ্যয়নৰ ৰিপৰ্ট দিছিল। ছিগমাণ্ড ফ্ৰয়েডে লিণ্ডনাৰৰ এই পৰ্যবেক্ষণ ব্যৱহাৰ কৰিছিল যে কামুক চুহিলে মনোযোগ সম্পূৰ্ণৰূপে শোষণ কৰা যেন লাগে আৰু হয় টোপনি বা অৰ্গাজমৰ দৰে প্ৰতিক্ৰিয়াৰ ফলত তেওঁৰ শিশু যৌনতাৰ তত্ত্ব গঢ়ি তোলে। বিবাৰে ফ্ৰয়েডে এই গৱেষণা পত্ৰখনৰ ব্যৱহাৰত যিবোৰ ভুল বুলি দেখিছিল সেইবোৰ আঙুলিয়াই দিছিল।

১৯৯১ চনত মানহাটানত বিবাৰৰ মৃত্যু হয়। লগতে কয় যে "...লেখকসকলে এই লক্ষণৰ অন্তৰ্নিহিত গতিশীলতা আৰু ইটিঅ'লজিৰ সৈতে প্ৰাসংগিক কাৰকসমূহৰ বিষয়ে অতি অৰ্থপূৰ্ণ বুজাবুজি উপস্থাপন কৰিছে"।

১৯৭৯ চনত এই অধ্যয়নটো বাস্তৱায়িত কৰি পুনৰ প্ৰকাশ কৰা হয়। লেখকসকলে কয় যে "এতিয়া উলটি যোৱাৰ অনুমান ৩০%ৰ পৰা আশাবাদী ৫০%লৈকে। বিষমযৌনতালৈ স্থানান্তৰিত হোৱাৰ অৰ্থ এইটো নহয় যে সমকামী উত্তেজনাৰ সম্ভাৱনা সম্পূৰ্ণৰূপে নিৰ্বাপিত হৈছে, যদিও কিছুমান ক্ষেত্ৰত এনেকুৱা হয়।" তেওঁলোকে এই সিদ্ধান্তত উপনীত হয় যে সমকামী অভিযোজন মূলতঃ "ধ্বংসাত্মক পাৰিবাৰিক সম্পৰ্ক আৰু অন্যান্য বিপজ্জনক আন্তঃব্যক্তিগত প্ৰভাৱ"ৰ সৈতে জড়িত। এই অধ্যয়নে পিছলৈ সংবাদ মাধ্যমে ঘোষণা কৰা কু-সংস্কাৰসমূহৰ বিষয়ে অৱগত কৰা বুলি ধাৰণা কৰা হৈছে। এই অধ্যয়নৰ পৰা প্ৰত্যক্ষভাৱে অনুপ্ৰাণিত হৈ সমকামী আৰু শ্বাসৰুদ্ধকাৰী মাতৃৰ ওপৰত এটা প্ৰবন্ধ প্ৰকাশ পাইছিল।

গ্ৰন্থতালিকা

Homosexuality: A Psychoanalytic Study of Male Homosexuals, 1962
Cognitive Psychoanalysis: Cognitive Processes in Psychopathology, 1980

লগতে চাওক

Conversion therapy
Sexual orientation change efforts

তথ্যসমূহ

Category:1909 births
Category:1991 deaths
Category:American psychoanalysts
Category:Conversion therapy practitioners
Category:Scientists from New York City
Category:Medical writers on LGBTQ topics
Category:Sexual orientation change efforts
Category:20th-century American psychologists
চ্যাব্ৰুং

চ্যাব্ৰুং, নেপালৰ লিম্বু ভাষাত যাক কায় বা কে বুলিও জনা যায়, ই নেপাল, ছিকিম, দাৰ্জিলিং পাহাৰ আৰু উত্তৰ-পূব ভাৰতৰ লিম্বু সম্প্ৰদায়ৰ মাজত প্ৰচলিত এটা পৰম্পৰাগত ঢোল। চ্যাব্ৰুং হৈছে প্ৰায় দুই মিটাৰ ব্যাসৰ আৰু দুফুট দৈৰ্ঘ্যৰ এটা দীঘলীয়া কাঠৰ ঢোল। ঢোল বাদকজনৰ পেটৰ ওপৰত পৰাকৈ ডিঙিত ৰছীৰে বান্ধি শুভ উৎসৱৰ সময়ত বা লিম্বু সম্প্ৰদায়ৰ চাচোক টাংনাম উৎসৱৰ সময়ত এই ঢোল বজোৱা হয়।

গঠন

alt=Young men playing the traditional chyabrung. Ilam, Nepal|
চ্যাব্ৰুঙৰ দুয়ো মূৰত দুটাকৈ খোলা থাকে, প্ৰতিটো মূৰ গৰু আৰু ম’হৰ ছালেৰে টানকৈ টানি থোৱা থাকে: ক্ৰমে সোঁ আৰু বাওঁ মূৰত। গৰুৰ ছালেৰে আবৃত মুখখনে চোকা ট্ৰেবল টোন উৎপন্ন কৰাৰ বিপৰীতে ম’হৰ ছালেৰে আবৃত মুখখনে সমতল বেছ শব্দ উৎপন্ন কৰে।

গৰুৰ ছালৰ মুখখনক হুকছাগায় বুলি কোৱা হয় আৰু হাতৰ তলুৱাৰে বজোৱা হয় আৰু ম’হৰ ছালেৰে তৈয়াৰী ফালটোক সিংসাগায় বোলে আৰু কায় ছাৰি নামৰ লাঠিৰে বজোৱা হয়।

চ্যাব্ৰুং নৃত্য

লিম্বুসকলে চ্যাব্ৰুং বজোৱাৰ সময়ত চাচোক টাংনাম আৰু য়ালকমা (ধান নাচ বা ধান চপোৱাৰ নৃত্য) উৎসৱৰ সময়ত চ্যাব্ৰুং নৃত্য কৰে। নৃত্যৰ একমাত্ৰ সংগীত হৈছে চ্যাব্ৰুঙৰ ছন্দময় স্পন্দন আৰু নৃত্যশিল্পীসকলে বন্যপ্ৰাণী আৰু চৰাইৰ লয়লাস গতিবিধি চিত্ৰিত কৰা আৰু সমন্বিত আৰু জটিল ভৰিৰ কাম সম্পন্ন কৰে।

তথ্যসূত্ৰ

শ্ৰেণী:বাদ্যযন্ত্ৰ
শ্ৰেণী:নেপালৰ সংস্কৃতি
দলগত কাম

দলগত কাম হৈছে এটা গোটে এক উমৈহতীয়া লক্ষ্যত উপনীত হ'বলৈ বা এটা কাম অতি ফলপ্ৰসূ আৰু কাৰ্যক্ষমভাৱে সম্পূৰ্ণ কৰিবলৈ কৰা সহযোগিতামূলক প্ৰচেষ্টা। এই ধাৰণাটোক এটা দলৰ বৃহত্তৰ কাঠামোৰ ভিতৰত দেখা যায়, যিটো হৈছে এক উমৈহতীয়া লক্ষ্যৰ দিশত একেলগে কাম কৰা আন্তঃনিৰ্ভৰশীল ব্যক্তিৰ এটা গোট। এটা দলৰ চাৰিটা মূল বৈশিষ্ট্যৰ ভিতৰত আছে এক ভাগ কৰা লক্ষ্য, আন্তঃনিৰ্ভৰশীলতা, সীমাবদ্ধতা আৰু স্থিতিশীলতা, নিজৰ কাম আৰু আভ্যন্তৰীণ প্ৰক্ৰিয়া পৰিচালনা কৰাৰ ক্ষমতা, আৰু বৃহত্তৰ সামাজিক ব্যৱস্থাত কাম কৰাৰ ক্ষমতা। ফলপ্ৰসূ দলীয় কামৰ বাবে মূল প্ৰয়োজনীয়তাসমূহ হ'ল এটা পৰ্যাপ্ত দলৰ আকাৰ। প্ৰসংগটো গুৰুত্বপূৰ্ণ, আৰু উদ্দেশ্য অনুসৰি দলৰ আকাৰ বেলেগ বেলেগ হ’ব পাৰে। এটা দলত অন্ততঃ ২ জন বা তাতকৈ অধিক সদস্য থাকিব লাগিব, আৰু বেছিভাগ দলৰ আকাৰ ২ৰ পৰা ১০০ জনলৈকে হয়। ক্ৰীড়া দলসমূহৰ সাধাৰণতে নিৰ্দিষ্ট নিয়মৰ ওপৰত ভিত্তি কৰি আকাৰ নিৰ্দিষ্ট হয়, আৰু উদ্দেশ্যৰ পৰ্যায় আৰু জটিলতাৰ ওপৰত নিৰ্ভৰ কৰি কৰ্ম দলসমূহৰ আকাৰ সলনি হ'ব পাৰে। দলসমূহে উৎপাদনশীল হ’বলৈ সম্পদৰ সহায় ল’ব পৰাটো প্ৰয়োজন (অৰ্থাৎ খেলপথাৰ বা সভাৰ স্থান, পৰিকল্পনাৰ বাবে নিৰ্ধাৰিত সময়, প্ৰশিক্ষক বা তত্বাৱধায়কৰ পৰা নিৰ্দেশনা, সংস্থাৰ পৰা সমৰ্থন আদি), আৰু সকলোৰে বাবে ক্ৰম অনুসৰি দলৰ ভিতৰত স্পষ্টভাৱে নিৰ্ধাৰিত ভূমিকা এটা স্পষ্ট উদ্দেশ্য থকা। দলীয় কাম যিকোনো প্ৰসংগত উপস্থিত থাকে য'ত এটা দলে একেলগে কাম কৰি এটা উমৈহতীয়া লক্ষ্যত উপনীত হয়। এই প্ৰসংগসমূহৰ ভিতৰত আছে এটা ঔদ্যোগিক সংস্থা (আনুষ্ঠানিক কৰ্ম দল), এথলেটিকছ (ক্ৰীড়া দল), এখন বিদ্যালয় (এটা প্ৰকল্পত কাম কৰা সহপাঠী), আৰু স্বাস্থ্যসেৱা ব্যৱস্থা (অপাৰেটিং ৰুমৰ দল)। এই প্ৰতিটো পৰিৱেশতে, দলীয় কাম আৰু আন্তঃনিৰ্ভৰশীলতাৰ স্তৰ কম (যেনে গলফ, ট্ৰেক আৰু ফিল্ড), মধ্যৱৰ্তী (যেনে বেছবল, ফুটবল), উচ্চ (যেনে বাস্কেটবল, ফুটবল), যোগাযোগৰ পৰিমাণৰ ওপৰত নিৰ্ভৰ কৰি ভিন্ন হ'ব পাৰে, দলৰ সদস্যসকলৰ মাজত উপস্থিত পাৰস্পৰিক ক্ৰিয়া-কলাপ, আৰু সহযোগিতা। যেনে- জি. দলীয় কামে যিমান পাৰি সোনকালে কামৰ সমন্বয় সাধন কৰে।

তথ্যসূত্ৰ
ফেই ডিছ'জা

ফেই ডিছ'জা এগৰাকী ভাৰতীয় সাংবাদিক আৰু টেলিভিছনৰ বাতৰি পৰিৱেশক। তেওঁ দ্য টাইমছ গ্ৰুপৰ মালিকানাধীন মিৰ'ৰ নাও চেনেলত কাৰ্যবাহী সম্পাদিকা হিচাপে কাম কৰিছিল। পৰৱৰ্তী সময়ত তেওঁ দ্য আৰ্বান ডিবেট অন মিৰ'ৰ নাও নামৰ অনুষ্ঠানটোৰ জৰিয়তে খ্যাতি লাভ কৰে; য'ত তেওঁ দুৰ্নীতি, সাম্প্ৰদায়িক হিংসা আৰু স্বতন্ত্ৰ প্ৰেছৰ বিষয়সমূহ উপস্থাপন কৰিছিল। ডিছ'জাই ইয়াৰ পূৰ্বে ইটি নাওৰ ইনভেষ্টাৰছ গাইডত বাতৰি উপস্থাপক আৰু সম্পাদকীয় নেতৃত্ব হিচাপে কাম কৰিছিল। ২০১৮ চনত ফেই ডিছ'জাই ‘বছৰৰ সাংবাদিক’ৰ বাবে ৰেডইংক বঁটা লাভ কৰিছে।

প্ৰাৰম্ভিক জীৱন

ডিছ'জাৰ জন্ম হৈছিল কৰ্ণাটকৰ মাংগাল'ৰত।

বাংগালুৰুৰ মাউণ্ট কাৰ্মেল কলেজত তেওঁ সাংবাদিকতা অধ্যয়ন কৰিছিল আৰু সাংবাদিকতা আৰু ইংৰাজী সাহিত্যত স্নাতক ডিগ্ৰী আৰু গণসংযোগত স্নাতকোত্তৰ ডিগ্ৰী লাভ কৰিছিল। তেওঁ বেংগালুৰুৰ কমিটছৰ পৰা স্নাতকোত্তৰ অধ্যয়ন সম্পূৰ্ণ কৰে।

কেৰিয়াৰ

কেৰিয়াৰৰ আৰম্ভণি

ডিছ'জাই অল ইণ্ডিয়া ৰেডিঅ'তে সাংবাদিকতাৰ কেৰিয়াৰ আৰম্ভ কৰিছিল। সেইসময়ত তেওঁ এগৰাকী ছাত্ৰী আছিল। ২০১৮ চনত ফেই ডিছ'জাক ‘বছৰৰ সাংবাদিক’ৰ ৰেডইংক বঁটা প্ৰদান কৰা হয়। সাধাৰণ মানুহৰ জীৱন স্পৰ্শ কৰা বিষয়সমূহৰ সম্প্ৰচাৰৰ বাবে তেওঁক এই বঁটা প্ৰদান কৰা হৈছে। ২০১৭ চনত দুৰ্নীতি, ৰাজনৈতিক সুবিধাবাদ, মূল্যবৃদ্ধি আৰু সাম্প্ৰদায়িকতাৰ দৰে বিষয়সমূহৰ উপস্থাপন-শৈলীয়ে তেওঁক আৰু তেওঁৰ অনুষ্ঠান দ্য আৰ্বান ডিবেটক জনসাধাৰণৰ মাজত অত্যন্ত জনপ্ৰিয় কৰি তুলিছিল। ২০১৯ চনৰ ৯ ছেপ্টেম্বৰত মিৰ'ৰ নাওৰ পৰা তেওঁ পদত্যাগ কৰে। তেওঁৰ ঠাইত বিনয় তিৱাৰীক নিউজ চেনেলটোৰ নতুন পৰিচালন সম্পাদক হিচাপে নিযুক্তি দিয়া হয়।তেওঁৰ পদত্যাগক বহতেই ৰাজনৈতিক হেঁচাৰ দ্বাৰা প্ৰভাৱান্বিত বুলিধাৰণা কৰিব খোজে।

নতুন উদ্যোগ

২০২০ চনৰ জানুৱাৰী মাহত ফেই ডিছ'জাই ফায়াৰৱৰ্ক নামৰ এটা অনলাইন ভিডিঅ' প্লেটফৰ্মৰ সৈতে মিলি চুটি ভিডিঅ' ক্লিপ প্ৰস্তুত আৰু মুকলি কৰে য'ত তেওঁ বৰ্তমানৰ খবৰবোৰ প্ৰকাশ কৰে।

ধৰ্ম

ডিছ'জা কেথলিক গীৰ্জাৰ সদস্য যদিও গৰ্ভপাত আৰু সমলিংগ বিবাহৰ প্ৰতি তেওঁ আগবঢ়োৱা সমৰ্থনৰ বাবে গীৰ্জাৰ লগত সম্পূৰ্ণ সংযোগ নাই।

গীৰ্জাৰ মতে, ৰাজহুৱা কেলেংকাৰীৰ বাবে ডিছ'জাই পবিত্ৰ ইউখাৰিষ্ট লাভ কৰিব নালাগে যেতিয়ালৈকে তেওঁ সেইবোৰৰ পৰা সমৰ্থন প্ৰত্যাহাৰ নকৰে।

বাহ্যিক সংযোগ

সাংবাদিক গৰাকীৰ Youtube চেনেল

তথ্যসূত্ৰ

শ্ৰেণী:ভাৰতীয় সাংবাদিক
শ্ৰেণী:ভাৰতীয় ইউটিউবাৰ
শ্ৰেণী:ভাৰতৰ ব্যক্তি
শ্ৰেণী:ভাৰতীয় নাৰী
শ্ৰেণী:জীৱিত ব্যক্তি
শাৰী কৰ্কট ৰোগ

শাৰী কৰ্কট ৰোগ (ইংৰাজী: Sari cancer) শাৰী পিন্ধা মহিলাৰ কঁকালৰ ৰেখাত হোৱা এক প্ৰকাৰৰ ছালৰ কৰ্কট ৰোগ৷ কঁকালত টানকৈ শাৰী পিন্ধাৰ বাবে হোৱা অহৰহ খচখচনি নাইবা জ্বলনৰ ফলত উদ্ভৱ হোৱা এই কৰ্কট ৰোগৰ ফলত ছালৰ তৰপ এৰাই যায় আৰু ছালৰ ৰং সলনি হ’ব পাৰে। ই এক বিৰল প্ৰকাৰৰ কৰ্কট ৰোগ আৰু ভাৰত উপমহাদেশত ইয়াক হোৱা দেখা গৈছে, য'ত ছোৱালী আৰু মহিলাসকলে সাধাৰণতে গোটেই জীৱন শাৰী পিন্ধি কটায়। ইয়াৰ সৈতে পৰিষ্কাৰ-পৰিচ্ছন্নতা আৰু ছালৰ যত্ন নোলোৱাৰ বেছি সম্পৰ্ক আছে৷ এই ৰোগৰ লগত দীৰ্ঘদিনীয়া প্ৰদাহ জড়িত হৈ থাকে।

লক্ষণ

শাৰী কেন্সাৰৰ প্ৰধান লক্ষণসমূহ হ’ল কঁকালৰ ৰেখাত ছালৰ তৰপ এৰাই যোৱা আৰু ৰং সলনি হোৱাৰ লগতে অহৰহ হোৱা বিৰক্তি; লাহে লাহে বহু বছৰৰ ভিতৰত এই লক্ষণবোৰ দীৰ্ঘম্যাদী হৈ পৰে। ব্যক্তিজনৰ ঘাঁ নিৰাময় নোহোৱা বা বৰণহীন বা অধিক ডাঠ বৰণৰ বহল আঁচ বা কঁকালৰ ৰেখাত বৰ্ধিত ঘাঁ হ’ব পাৰে। ঘাঁৰ পৰা দুৰ্গন্ধৰ সৈতে ছিৰ’ছ নিঃসৰণ (পনীয়া ৰস বা পূঁজ) ওলাব পাৰে।

কাৰণ

শাৰী ভাৰত উপমহাদেশৰ সাধাৰণ মহিলাৰ প্ৰধান সাজ-পোছাক। ই কপাহ, ৰেচম, নাইলন বা কৃত্ৰিম আঁহ আদি বিভিন্ন সামগ্ৰীৰে তৈয়াৰ কৰা এক প্ৰকাৰৰ দীঘলীয়া (সাধাৰণতে ৫.৫ মিটাৰ বা ১৮ ফুট) কাপোৰৰ টুকুৰা। শাৰী সাধাৰণতে পেটিকোটৰ ওপৰত পিন্ধা হয় আৰু এই পেটিকোটটো কঁকালৰ চাৰিওফালে ডাঠ কপাহী ৰছীৰে টানকৈ বান্ধি থোৱা হয়। গৰম আৰু আৰ্দ্ৰ জলবায়ুত গোটেই দিনটো কঁকালত পিন্ধি থকা হয়। কঁকালটো প্ৰায়ে ধূলি আৰু ঘামত লেতেৰা হৈ থাকে আৰু সঠিকভাৱে চাফা নকৰাকৈয়ে থাকে। ইয়াৰ ফলত কঁকালৰ ওপৰত ৰং সলনি হয় আৰু পাতলকৈ ছাল ছিগি যায়। ইয়াৰ ফলত দীৰ্ঘদিনীয়া খচখচনি বা বিৰক্তি হয় আৰু লাহে লাহে কঁকালৰ ৰেখাৰ ছালত মাৰাত্মক ৰোগ হ’ব পাৰে।

ব্যৱস্থাপনা

শাৰী কৰ্কট ৰোগ নিৰ্ণয় নিশ্চিত কৰিবলৈ এক্সাইচন বায়’প্সি কৰিব লাগে। বহু ক্ষেত্ৰত ছালৰ গ্ৰাফ্টিংৰ সহায়ত স্থানীয় এক্সাইজেচনক উপযুক্ত চিকিৎসা বুলি গণ্য কৰা হয়। ধুতি ভাৰতৰ পৰম্পৰাগত পুৰুষৰ সাজ-পোছাক আৰু শাৰীৰ দৰেই কঁকালত মেৰিয়াই পিন্ধা হয়। "শাৰী কেন্সাৰ" শব্দটো প্ৰথমে ভাৰতৰ বম্বে হস্পিতেলৰ চিকিৎসক ডা° এ. এছ. পেটেলৰ নেতৃত্বত এটা চিকিৎসকৰ দলে বোম্বে হস্পিতেল জাৰ্ণেলত (Bombay Hospital Journal) ব্যৱহাৰ কৰিছিল৷ শাৰী পিন্ধা ভাৰতীয় মহিলাৰ কঁকালত হোৱা এই ছালৰ সমস্যাটো ইয়াৰ আগতেও আন একাংশ গৱেষকে চিনাক্ত কৰিছিল। এই ধৰণৰ কৰ্কট ৰোগ ১৮২৮ চনত জিন-নিকোলাছ মাৰ্জোলিনে বৰ্ণনা কৰা দীৰ্ঘদিনীয়া ঘাঁৰ মাৰাত্মক অৱক্ষয় মাৰ্জোলিনৰ আলচাৰৰ সৈতে জড়িত।

তথ্য সংগ্ৰহ

শ্ৰেণী:কৰ্কট ৰোগ
শ্ৰেণী:মহিলাৰ স্বাস্থ্যবিধি
অস্তিত্ববাদ

অস্তিত্ববাদ (ইংৰাজী: Existentialism) হৈছে ঊনবিংশ আৰু বিংশ শতিকাত ইউৰোপত গঢ় লৈ উঠা এক অত্যন্ত প্ৰভাৱশালী দাৰ্শনিক আন্দোলন। এই দৰ্শনৰ মূল কথাটো হ'ল যে মানুহৰ জন্মৰ কোনো পূৰ্বনিৰ্ধাৰিত উদ্দেশ্য বা নিৰ্দিষ্ট অৰ্থ নাই। মানুহে প্ৰথমে পৃথিৱীত জন্মগ্ৰহণ কৰে আৰু তাৰ পিছত নিজৰ কৰ্ম আৰু সিদ্ধান্তৰ জৰিয়তে নিজৰ জীৱনৰ অৰ্থ আৰু পৰিচয় নিজে নিৰ্মাণ কৰে।

অস্তিত্ববাদৰ মূল নীতিসমূহ

অস্তিত্ববাদৰ চিন্তাধাৰা কেইটামান গুৰুত্বপূৰ্ণ নীতিৰ ওপৰত প্ৰতিষ্ঠিত:

সাৰমৰ্মতকৈ অস্তিত্বৰ প্ৰাথমিকতা (Existence Precedes Essence): দাৰ্শনিক জঁ-পল ছাৰ্ত্ৰেৰ এই বিখ্যাত উক্তিটো অস্তিত্ববাদৰ মূল-মন্ত্ৰ। ইয়াৰ অৰ্থ হ'ল মানুহৰ কোনো জন্মগত 'স্বভাৱ' বা পূৰ্বনিৰ্ধাৰিত ভাগ্য নাই। এখন মেজ বা চকী নিৰ্মাণ কৰাৰ আগতেই তাৰ এটা উদ্দেশ্য থাকে (অৰ্থাৎ সাৰমৰ্ম আগত), কিন্তু মানুহৰ ক্ষেত্ৰত প্ৰথমে 'অস্তিত্ব' আহে, তাৰ পিছতহে মানুহে কৰ্মৰ জৰিয়তে নিজৰ 'সাৰমৰ্ম' বা পৰিচয় গঢ়ি তোলে।
স্বাধীনতা আৰু দায়িত্ব (Freedom and Responsibility): অস্তিত্ববাদৰ মতে, মানুহ সম্পূৰ্ণৰূপে স্বাধীন। কিন্তু এই স্বাধীনতাৰ লগত আহে এক বিশাল দায়িত্ব। যিহেতু আমি আমাৰ নিজৰ জীৱনৰ নিৰ্মাতা, সেয়েহে আমাৰ প্ৰতিটো কাৰ্য্য, প্ৰতিটো সিদ্ধান্ত আৰু আনকি আমাৰ দুখ-কষ্টৰ বাবেও আমি নিজেই দায়ী। পৰিস্থিতি বা আন মানুহক দোষাৰোপ কৰাৰ কোনো থল নাই।
অৰ্থহীনতা বা অবছাৰ্ডিটি (The Absurd): এই দৰ্শনে বিশ্বাস কৰে যে বিশ্বব্ৰহ্মাণ্ডখন স্বাভাৱিকতেই অৰ্থহীন আৰু মানুহৰ প্ৰতি সম্পূৰ্ণ উদাসীন। মানুহে এই অৰ্থহীন পৃথিৱীত এটা নিৰ্দিষ্ট অৰ্থ বিচাৰি হাহাকাৰ কৰে। মানুহৰ অৰ্থ বিচৰাৰ প্ৰৱণতা আৰু পৃথিৱীৰ অৰ্থহীনতাৰ মাজৰ যি সংঘাত, তাকেই 'অবছাৰ্ড' বুলি কোৱা হয়।
প্ৰামাণিকতা বা অকৃত্ৰিমতা (Authenticity): সমাজৰ নিয়ম, পৰম্পৰা বা আনৰদ্বাৰা প্ৰভাবিত নহৈ, সম্পূৰ্ণ সচেতনতাৰে নিজৰ মূল্যবোধ আৰু সিদ্ধান্তৰ আধাৰত জীৱন-যাপন কৰাটোক অস্তিত্ববাদত 'প্ৰামাণিক জীৱন' বুলি কোৱা হয়। আনৰ নিৰ্দেশনা অনুসৰি জীয়াই থকাটো একপ্ৰকাৰৰ আত্মপ্ৰতাৰণা (Bad faith)।

প্ৰধান দাৰ্শনিকসকল

অস্তিত্ববাদৰ বিকাশত কেইবাগৰাকীও মহান দাৰ্শনিকৰ অৱদান আছে:

ছোৰেন কিয়েৰ্কেগাৰ্ড (Søren Kierkegaard): ঊনবিংশ শতিকাৰ এইগৰাকী ডেনিছ দাৰ্শনিকক অস্তিত্ববাদৰ পিতৃস্বৰূপ বুলি গণ্য কৰা হয়। তেওঁ ব্যক্তিৰ স্বাধীন ইচ্ছা আৰু সমাজৰ গতানুগতিক ধাৰাৰ বিপৰীতে গৈ নিজৰ জীৱনৰ দায়িত্ব লোৱাৰ ওপৰত গুৰুত্ব দিছিল।
ফ্ৰিডৰিখ নীৎসে (Friedrich Nietzsche): এইগৰাকী জাৰ্মান দাৰ্শনিকে পৰম্পৰাগত নৈতিকতা আৰু ধৰ্মীয় বিশ্বাসক প্ৰত্যাখ্যান কৰি মানুহক নিজৰ মূল্যবোধ নিজে সৃষ্টি কৰিবলৈ আৰু 'ছুপাৰমেন' (Übermensch) বা অতি মানৱলৈ ৰূপান্তৰিত হ'বলৈ আহ্বান জনাইছিল।
জঁ-পল ছাৰ্ত্ৰে (Jean-Paul Sartre): বিংশ শতিকাৰ ফৰাচী দাৰ্শনিক ছাৰ্ত্ৰে আছিল অস্তিত্ববাদৰ আটাইতকৈ পৰিচিত মুখ। তেওঁ ধৰ্মনিৰপেক্ষ অস্তিত্ববাদৰ ভেটি স্থাপন কৰিছিল আৰু মানুহৰ চৰম স্বাধীনতাৰ কথা ঘোষণা কৰিছিল।
আলবাৰ্ট কাম্যু (Albert Camus): তেওঁ 'অবছাৰ্ড' দৰ্শনৰ ওপৰত গুৰুত্ব আৰোপ কৰিছিল আৰু কৈছিল যে জীৱনৰ অৰ্থহীনতাৰ পিছতো মানুহে নিজৰ কৰ্ম আৰু বিদ্ৰোহৰ জৰিয়তে নিজৰ জীৱনক অৰ্থপূৰ্ণ কৰি তুলিব পাৰে।

তথ্যসূত্ৰ

শ্ৰেণী:বিশেষ সংশোধনৰ প্ৰয়োজন থকা প্ৰবন্ধ